Man jaag met motor deur Britse nagklub | Maroela Media
Man jaag met motor deur Britse nagklub
Die motor in Blake's-nagklub (Foto: Telegraph)
'n Man is in hegtenis geneem op aanklag van poging tot moord nadat hy met sy motor in 'n nagklub in die suide van Engeland ingejaag het. Verskeie mense is beseer, het die polisie Sondagoggend vroeg gesê.
Die polisie het gesê hulle hanteer nie die saak in Gravesend as 'n terreuraanval nie.
Die bestuurder van die motor "is glo vroeër die aand gevra om die nagklub te verlaat ná 'n onderonsie", het die polisie in 'n verklaring gesê.
Beeldmateriaal wys die motor in die middel van Blake's-nagklub.
Reece Parkinson, omroeper van BBC-radio, het gesê hy was by die klub toe die voorval net voor middernag plaasgevind het. Hy het 'n video van homself op die toneel geneem en op Twitter geskryf: "'n Man wat nie toegang tot die nagklub kon kry nie, het met sy motor ingery en ons almal byna doodgemaak."
Nog 'n ooggetuie, Sonny Powar, het op Twitter geskryf: "Ek was nog nooit so bang in my lewe nie. Die motor was sentimeters weg voor ek en my vriende omgery sou wees."
Nog beeldmateriaal wys ambulanse, brandweerwaens en polisiemotors buite die klub en hoe geskokte klubgangers weggelei word.